Et årti med borgerligt flertal, 24-årsregel og tilknytningskrav har ikke ændret på, at unge med tyrkiske eller pakistanske rødder gifter sig med personer af samme oprindelse.

Kun 10-11 procent af dem gifter sig med en dansker, viser tal fra Danmarks Statistik.

Det skyldes, at de fortsat er under stor indflydelse fra forældrene, siger antropologen Mikkel Rytter, som har forsket i pakistanske ægteskaber.

Parallelsamfund

- Det er en blanding af, at de unge selv vælger, og at forældrene får lov til at arrangere, siger han og tilføjer, at det er naturligt at vælge en partner, som man deler kultur og religion med.

Det er ifølge Dansk Folkepartis integrationsordfører Martin Henriksen et tegn på et parallelsamfund, og det skal bekæmpes ved at lukke helt for tilstrømningen af muslimer.

Partiet vil blandt andet stramme asylreglerne og give vesterlændinge fortrinsret til arbejdstilladelser.